Zenia Stampe (RV), 2026-02-05:
Det er da helt vildt.
Hørte vi lige hr. Mikkel Bjørn stå og sige, at Ungarn er et mere tolerant og mindre antisemitisk land end Danmark?
En artikel fra 2020: Ungarn fjerner jødiske forfattere fra deres litteraturkanon.
Ungarn har ændret sin nationale litteraturkanon.
Den jødiske forfatter Imre Kertész og andre af landets store forfattere er blevet erstattet med nationalistiske og antisemitiske forfattere, som idealiserer det gamle Ungarn.
Problemet med Dansk Folkeparti er, at det er lige dele tragisk og komisk.
Det, som vi altid ser i de her debatter, synes jeg, er den der ekstreme dobbeltmoral.
Dansk Folkeparti bruger mindretallet i mindretallet, altså de ekstremistiske muslimer, der er, til at stemple alle muslimer, vel vidende, at det, man stempler alle muslimer for, er så værdier, som er systematisk overrepræsenteret hos Dansk Folkeparti selv.
Hvis der er et parti, der er kommet med meget uheldige udtalelser om homoseksuelle, så er det Dansk Folkeparti, og det ved vi alle sammen godt.
Det parti, der har holdninger, der ligger allerallertættest på radikaliserede muslimer, er Dansk Folkeparti.
Intolerance, antidemokrati!
Men vi er faktisk nogle, der så er så demokratiske, at vi kunne ikke finde på at foreslå, så skulle vi tage stemmeretten fra Dansk Folkeparti, for vi anerkender sådan set, at vi lever i et frit og demokratisk samfund, hvor der også skal være plads til intolerante mennesker som nogle af dem, der er i Dansk Folkeparti.
Så vil jeg gerne lige tilbage til lovforslaget.
Det er altid trist med de her lovforslag, for mange af os har jo egentlig lyst til at holde en lang lykønskningstale tale til de nye ansøgere.
Jeg har taget dem alle sammen med i dag, og der er lidt over 2.000.
Jeg bliver glad, når jeg bladrer dem igennem, for jeg ved jo, at det er et meget lille nåleøje, de er kommet igennem.
Det er resultatet af hårdt arbejde, bogstavelig talt.
De skal have haft fuldtidsbeskæftigelse de 3½ ud af de sidste 4 år, der er strenge krav til deres danskkundskaber, de skal have bestået indfødsretsprøven m.v.
Det er et meget lille nåleøje, og det er flot, at det er lykkedes, og tillykke til jer.
Jeg ville ønske, at I så kunne slippe for at høre resten af debatten.
Men de her indfødsretslove bliver desværre også altid til en diskussion om indfødsretsaftalen, altså under hvilke vilkår man kan blive statsborger, og jo altså ikke bare behandlingen af de nye statsborgere.
Der er jo ingen tvivl om, at vi synes, at det nåleøje er lige småt nok.
Sådan er det.
Men man bliver jo slået af den her debat, som nu i højere og højere grad de sidste par år er kommet til at handle om, hvordan man får sorteret dem fra, som ikke er danske nok i hjertet.
Nu kunne jeg ikke få et klart svar fra Dansk Folkeparti, for de vil selvfølgelig ikke opstille krav, for hvad er det, de gerne vil?
De vil gerne sortere muslimerne fra.
Det ved vi jo alle sammen godt, det ved vi godt.
Men det kan Mikkel Bjørn ikke sige, for så ville man jo kunne anklage ham for alt muligt, som selvfølgelig ville være fuldt berettiget, men det vil og tør han selvfølgelig trods alt ikke.
Så er der andre, der har været mere ærlige.
Liberal Alliance har trods alt sagt, at man skal bakke op om grundloven, om de grundlovssikrede rettigheder.
Så må jeg bare spørge: Hvad gør vi med de der 30 pct. af danskerne, der synes, at vi skal forbyde islam?
Vi har sådan set religionsfrihed i Danmark, det står i grundloven.
Der plejer også at være omkring 20 pct., der går ind for dødsstraf, når man spørger dem.
Det er et stykke tid siden, jeg har set statistik på det sidst, men der er altså også gammeldanskere, der synes, at det skulle være lovligt i Danmark at have dødsstraf.
Så er der også spørgsmålet om homoseksualitet.
20 pct. af danskerne synes, at det er moralsk forkasteligt at have sex med en partner af samme køn.
29 pct. af danske mænd!
Som kvinde kunne man godt nogle gange tænke sig at snakke lidt om den der overrepræsentation.
Skulle vi ikke tage stemmeretten fra mændene.
Det er jo helt tydeligt, at der er et problem med mænd, når de er overrepræsenteret i forhold til homofobi.
Det sjove er jo, at mange af de argumenter, man bruger mod muslimer, kunne man bruge mod mænd, fordi de som regel er overrepræsenteret præcis de samme steder som nogle af vores muslimske medborgere.
Nu kan jeg se, at jeg skal til at runde af, og så vil jeg egentlig bare runde af på den gode note, nemlig tillykke til jer lidt over 2.000 kommende nye danske statsborgere.
Hvor er det vidunderligt, at I nu bliver medborgere i det her land.
Tillykke til jer, I gør Danmark rigere og større.